a03.1 Xenophon.Anabasis.A1.6 bis A2.1
[Karten zur Anabasis](https://www.zusok12.baschex.de/seite-1/grammatik-etc/standard-titel#c269) – [δίδωμι, ἵστημι](https://www.zusok12.baschex.de/fileadmin/Griechisch/AG/AgGrammatisches/%CE%B4%CE%AF%CE%B4%CF%89%CE%BC%CE%B9__%E1%BC%B5%CF%83%CF%84%CE%B1%CE%BC%CE%B1%CE%B9.pdf) – [Vokabeln im pdf-Format](https://www.zusok12.baschex.de/fileadmin/Griechisch/AG/a3.2Xen.An.A1.6-2.1_Vokabeln.pdf)

|  |
| --- |
| 6 τὴν δὲ Ἑλληνικὴν δύναμιν ἥθροιζεν ὡς μάλιστα ἐδύνατο ἐπικρυπτόμενος, ὅπως ὅτι ἀπαρασκευότατον λάβοι βασιλέα. ὧδε οὖν ἐποιεῖτο τὴν συλλογήν. ὁπόσας εἶχε φυλακὰς ἐν ταῖς πόλεσι παρήγγειλε τοῖς φρουράρχοις ἑκάστοις λαμβάνειν ἄνδρας Πελοποννησίους ὅτι πλείστους καὶ βελτίστους, ὡς ἐπιβουλεύοντος Τισσαφέρνους[[1]](#footnote-1) ταῖς πόλεσι. καὶ γὰρ ἦσαν αἱ Ἰωνικαὶ πόλεις Τισσαφέρνους[[2]](#footnote-2) τὸ ἀρχαῖον ἐκ βασιλέως δεδομέναι[[3]](#footnote-3), τότε δὲ ἀφειστήκεσαν[[4]](#footnote-4) πρὸς Κῦρον πᾶσαι πλὴν Μιλήτου·  |
| 7 ἐν Μιλήτῳ δὲ Τισσαφέρνης προαισθόμενος τὰ αὐτὰ ταῦτα βουλευομένους ἀποστῆναι πρὸς Κῦρον, τοὺς μὲν αὐτῶν ἀπέκτεινε τοὺς δ’ ἐξέβαλεν. ὁ δὲ Κῦρος ὑπολαβὼν τοὺς φεύγοντας συλλέξας στράτευμα ἐπολιόρκει Μίλητον καὶ κατὰ γῆν καὶ κατὰ θάλατταν καὶ ἐπειρᾶτο κατάγειν τοὺς ἐκπεπτωκότας. καὶ αὕτη αὖ ἄλλη πρόφασις ἦν αὐτῷ τοῦ ἁθροίζειν στράτευμα.  |
| 8 πρὸς δὲ βασιλέα πέμπων ἠξίου ἀδελφὸς ὢν αὐτοῦ δοθῆναι οἷ ταύτας τὰς πόλεις μᾶλλον ἢ Τισσαφέρνην ἄρχειν αὐτῶν, καὶ ἡ μήτηρ συνέπραττεν αὐτῷ ταῦτα· ὥστε βασιλεὺς τὴν μὲν πρὸς ἑαυτὸν ἐπιβουλὴν οὐκ ᾐσθάνετο, Τισσαφέρνει δ’ ἐνόμιζε πολεμοῦντα αὐτὸν ἀμφὶ τὰ στρατεύματα δαπανᾶν· ὥστε οὐδὲν ἤχθετο αὐτῶν πολεμούντων. καὶ γὰρ ὁ Κῦρος ἀπέπεμπε τοὺς γιγνομένους δασμοὺς βασιλεῖ ἐκ τῶν πόλεων ὧν[[5]](#footnote-5) Τισσαφέρνους ἐτύγχανεν ἔχων.  |
| 9 ἄλλο δὲ στράτευμα αὐτῷ συνελέγετο ἐν Χερρονήσῳ τῇ κατ’ ἀντιπέρας[[6]](#footnote-6) Ἀβύδου τόνδε τὸν τρόπον. Κλέαρχος Λακεδαιμόνιος φυγὰς ἦν· τούτῳ συγγενόμενος ὁ Κῦρος ἠγάσθη τε αὐτὸν καὶ δίδωσιν αὐτῷ μυρίους δαρεικούς. ὁ δὲ λαβὼν τὸ χρυσίον στράτευμα συνέλεξεν ἀπὸ τούτων τῶν χρημάτων καὶ ἐπολέμει ἐκ Χερρονήσου ὁρμώμενος τοῖς Θρᾳξὶ τοῖς ὑπὲρ Ἑλλήσποντον οἰκοῦσι καὶ ὠφέλει τοὺς Ἕλληνας· ὥστε καὶ χρήματα συνεβάλλοντο αὐτῷ εἰς τὴν τροφὴν τῶν στρατιωτῶν αἱ Ἑλλησποντιακαὶ πόλεις ἑκοῦσαι. τοῦτο δ’ αὖ οὕτω τρεφόμενον ἐλάνθανεν αὐτῷ τὸ στράτευμα.  |
| 10 Ἀρίστιππος δὲ ὁ Θετταλὸς ξένος ὢν ἐτύγχανεν αὐτῷ, καὶ πιεζόμενος ὑπὸ τῶν οἴκοι ἀντιστασιωτῶν ἔρχεται πρὸς τὸν Κῦρον καὶ αἰτεῖ αὐτὸν εἰς δισχιλίους ξένους καὶ τριῶν μηνῶν μισθόν, ὡς οὕτως περιγενόμενος ἂν[[7]](#footnote-7) τῶν ἀντιστασιωτῶν. ὁ δὲ Κῦρος δίδωσιν αὐτῷ εἰς τετρακισχιλίους καὶ ἓξ μηνῶν[[8]](#footnote-8) μισθόν, καὶ δεῖται αὐτοῦ μὴ πρόσθεν καταλῦσαι πρὸς τοὺς ἀντιστασιώτας πρὶν ἂν αὐτῷ συμβουλεύσηται[[9]](#footnote-9). οὕτω δὲ αὖ τὸ ἐν Θετταλίᾳ ἐλάνθανεν αὐτῷ τρεφόμενον στράτευμα.  |
| 11 Πρόξενον δὲ τὸν Βοιώτιον ξένον ὄντα ἐκέλευσε λαβόντα ἄνδρας ὅτι πλείστους παραγενέσθαι, ὡς ἐς Πισίδας βουλόμενος στρατεύεσθαι, ὡς πράγματα παρεχόντων τῶν Πισιδῶν τῇ ἑαυτοῦ χώρᾳ. Σοφαίνετον δὲ τὸν Στυμφάλιον καὶ Σωκράτην τὸν Ἀχαιόν, ξένους ὄντας καὶ τούτους, ἐκέλευσεν ἄνδρας λαβόντας ἐλθεῖν ὅτι πλείστους, ὡς πολεμήσων Τισσαφέρνει σὺν τοῖς φυγάσι τοῖς Μιλησίων. καὶ ἐποίουν οὕτως οὗτοι.  |
| [II](https://el.wikisource.org/wiki/%CE%9A%CF%8D%CF%81%CE%BF%CF%85_%CE%91%CE%BD%CE%AC%CE%B2%CE%B1%CF%83%CE%B9%CF%82/%CE%91#2:1)  Ἐπεὶ δ’ ἐδόκει ἤδη πορεύεσθαι αὐτῷ ἄνω, τὴν μὲν πρόφασιν ἐποιεῖτο ὡς Πισίδας βουλόμενος ἐκβαλεῖν παντάπασιν ἐκ τῆς χώρας· καὶ ἁθροίζει ὡς ἐπὶ τούτους[[10]](#footnote-10) τό τε βαρβαρικὸν καὶ τὸ Ἑλληνικόν. ἐνταῦθα καὶ παραγγέλλει τῷ τε Κλεάρχῳ λαβόντι ἥκειν ὅσον ἦν αὐτῷ στράτευμα καὶ τῷ Ἀριστίππῳ συναλλαγέντι πρὸς τοὺς οἴκοι ἀποπέμψαι πρὸς ἑαυτὸν ὃ εἶχε στράτευμα· καὶ Ξενίᾳ τῷ Ἀρκάδι, ὃς αὐτῷ προειστήκει τοῦ ἐν ταῖς πόλεσι ξενικοῦ, ἥκειν παραγγέλλει λαβόντα τοὺς ἄλλους πλὴν ὁπόσοι ἱκανοὶ ἦσαν τὰς ἀκροπόλεις φυλάττειν.  |

1. *ὡς ἐπιβουλεύοντος Τισσαφέρνους Genitivus absolutus; das ὡς macht ihn kausal (weil) oder modal (als ob)* [↑](#footnote-ref-1)
2. *ἦσαν αἱ Ἰωνικαὶ πόλεις Τισσαφέρνους: εἶναι + Gen. = jdm. gehören* [↑](#footnote-ref-2)
3. *δεδόμενος = Part.Perf.P zu δίδωμι „geben“* [↑](#footnote-ref-3)
4. *ἀφειστήκεσαν πρός ... : Plqupf. von ἀφίστημι „sie waren abtrünnig geworden, sie waren übergetreten zu ...“* [↑](#footnote-ref-4)
5. *ἐκ τῶν πόλεων ὧν Τισσαφέρνους ἐτύγχανεν ἔχων Attraktion des Relativums: ὧν, σταττ ἃς, angepasst an πόλεων* [↑](#footnote-ref-5)
6. *κατ’ ἀντιπέρας + Gen. „gegenüber von etw.“* [↑](#footnote-ref-6)
7. *ὡς οὕτως περιγενόμενος ἂν* *„weil er so wohl überlegen wäre/ besiegen könnte“* [↑](#footnote-ref-7)
8. *ἓξ μηνῶν = Gen.Attr. zu μισθόν* [↑](#footnote-ref-8)
9. *πρὶν ἂν αὐτῷ συμβουλεύσηται = Konj.Aor.M „bevor er sich mit ihm beraten habe“* [↑](#footnote-ref-9)
10. *ὡς ἐπὶ τούτους „wie gegen diese/ angeblich gegen diese“* [↑](#footnote-ref-10)